Honderde ongelisensieerde vuurwapens in Gauteng gevindDie polisie in Gauteng het op meer as 300 vuurwapens beslag gelê. (Foto: Verskaf) Die polisie in Gauteng het oor die afgelope twee weke beslag gelê op meer as 300 ongelisensieerde vuurwapens en meer as 4 000 patrone. Die vuurwapens is onder meer tydens patrollies en padblokkades gevind. Volgens die polisie is verskeie verdagtes vir die onwettige besit van ’n vuurwapen in hegtenis geneem, asook verdagtes wat vermoedelik by bendegeweld, die opblaas van OTM’s en moord betrokke is. In Eldoradopark het polisielede ’n patrollie in ’n brandpuntgebied uitgevoer toe hulle op ’n man afgekom het wat is besit was van ’n gelaaide, ongelisensieerde vuurwapen en agt patrone. Die 32-jarige verdagte, wat in Westbury woon, word glo in verband met moordsake in Sophiatown gesoek. “Alle vuurwapens wat in beslag geneem is, sal vir ballistiese toetse gestuur word om vas te stel of dit met ander misdade verbind kan word,” het lt.kol. Mavela Masondo, provinsiale polisiewoordvoerder, gesê.